**TÁJÉKOZTATÓ**

**a 2017. január 26-i képviselőtestületi ülésen elhangzott**

**interpellációkra tett intézkedésekről**

**Tompa László képviselő-testületi tag**

* elmondja, hogy a személygépjárművek után fizetik a súlyadót, a személygépkocsik pedig az utcán közlekednek. Az önkormányzatok ezen bevétel egy részét az utak karbantartására, hó eltakarításra fordítják. Kérdezi, hogy elmúlt másfél hétben leesett hó után hol tart a takarítás, illetve miért nem volt takarítás.

*Sövegjártó Zoltán, a Körmend Város Gondnokságának intézményvezetője helyben megválaszolta a kérdést.*

* azt olvasta, hogy a szakrendelők átköltöztetése a kórházba folyamatban van. Felhívja polgármester úr és jegyző asszony figyelmét arra, hogy néhány gép nem fér be, ezért a költöztetés során érdemes lenne az orvosokkal egyeztetni arról, hogy mi lenne az elképzelésük a technikát illetően.

*A kórház vezetésétől azon tájékoztatás kaptuk, hogy a Markusovszky Egyetemi Oktatókórház Körmendi Telephelyén a járóbeteg szakrendelést átköltöztették az új helyükre. A rendelésekről, és elérhetőségekről teljes körű információ a kórház honlapján a következő helyen érhető el:”* [*www.markusovszky.hu*](http://www.markusovszky.hu) *- Ellátások, szolgáltatások – Szakrendelések, szakambulanciák „menüpont alatt. Átköltözéssel kapcsolatos problémákat nem jelzett a Kórház vezetősége irányunkban.*

**Auer Miklós képviselő-testületi tag**

* elmondja, hogy az első interpellációja inkább figyelemfelhívás, mivel úgy veszi észre, hogy emberek nem nagyon hallják meg azt, ami az ülésen elhangzik. Még egyszer elmondja, hogy amikor helyi védettséget élvező épületekről beszél és annak feloldása ellen emeli fel a szavát, akkor őt nem az érdekli, hogy kié volt az a ház, ki lakott benne, miért ment tönkre, ki veszi azt meg. Őt az épület - mint az örökségük pótolhatatlan része – sorsa mi lesz.
* a hétfői és szombati piaci napokon hatalmas zsúfoltság van, a járműforgalmat illetően.

*Bebes István polgármester helyben megválaszolta a kérdést.*

* a temetőnél állítólag rossz helyen vannak a virágtartók

*A temető üzemeltetőjétől kértünk tájékoztatást. Véleménye szerint a virágtartók már jó helyen vannak, nem akadályozzák a szükséges temetői forgalmat, viszont az állapotukkal kapcsolatban a beszámolójukban ki fognak térni.*

* kérdezi, hogy tervbe van-e véve E-töltőállomás létrehozása Körmenden

*Bebes István polgármester helyben megválaszolta a kérdést.*

* az MTA szakvéleménye alapján a Járási Hivatal kötelezésének megfelelően az Úttörő utca nevét módosították. A mai napig találkozik olyan okmányokkal, amelyekben még az Úttörő utca szerepel

*Gombásné Nardai Ibolya a Vas Megyei Kormányhivatal Körmendi Járási Hivatal hivatalvezetője helyben tájékoztatást adott az okmányok cseréjével kapcsolatban.*

* 5000 példányban jelenik meg a Körmendi Híradó, a maga szerény 5,5 millió forintjával. Az újság csak azoknak ingyenes, akikhez eljut. A városnak ez lapszámonként 280 ezer forintba, a terjesztés pedig 60 ezer forintba, azaz 340 ezer forintba kerül, tehát darabja 68 forint. Sajnálja, hogy polgármester úr mindig csak felé jelzi, hogy a nagypolitika maradjon kint, ne hozzák ide, ők a munkával foglalkozzanak, azt meg intézzék az országgyűlési képviselők. Ugyanakkor beengedi az újságjába a CÖF-öt, mely egy politikai tevékenységet végző civil szervezet, amely a Fidesz politikáját támogatja. Nincs választási időszak, a reklámot társadalmi politikai hirdetésként aposztrofálja. És akkor ezt az újságot adják ki 5,5 millió forintért. Mi lenne akkor, ha egy civil szervezet azt mondaná, hogy ugyanezért a pénzért ezt vagy azt akarná megjelentetni. Kíváncsi lenne, hogy mit szólnának hozzá.

*Bebes István polgármester az újsággal kapcsolatban elmondja, hogy a kiadáshoz hozzájárulnak, viszont a reklám és marketing részét nem az önkormányzat intézi, az összes, ezzel kapcsolatos további költség a kiadó feladata.*

**Bán Miklós képviselő-testületi tag**

* korábban jelezte már a Somogyi utca két szélét, amely a 2016-ban meg lett csinálva, fél attól, hogy ha a hó elolvad, akkor az autók az út szélén nagyobb árkot fognak csinálni, mint a valódi árok. Fel kéne mérni, hogy a nagy kamionok és a TSZ-es vagy maszek nagy traktorok mit keresnek abban az utcában.

*Ezt a kérdést együtt kezeltük a lentebb írt utolsó kérdéssel.*

* kérdezi, hogy a tavalyi évben volt szó a Bartók lakótelepi parkoló bérléséről, ez a kérdés, hogy áll. Ehhez a lakók kérelmét, aláírását leadta az irodavezető asszonynak.

*Rendeletalkotásra van szükség, melyben a parkolók bérlésének feltételeit szabályozni lehet. Továbbá egy kalkulált induló fedezet szükséges, hogy az eszközöket meg tudjuk vásárolni. Mindehhez a költségvetés módosítása is szükséges, amint ismerté válnak a pontos bekerülési költségek.*

* a Somogyi és 8-as kereszteződésben hetente egy koccanásos baleset van, a tuják miatt nem látható az onnan jövő autó. Esetleg más dísznövényt lehetne ott elhelyezni. A Somogyi utcáról kifele a kanyarodó sávot fel lehet festeni, ezt felül kellene vizsgálni.

*A dísznövények metszése/kivágása ügyében intézkedtünk, a belátási háromszög biztosítása miatt. A felfestés forgalomtechnikai kérdés, tervdokumentáció készítése szükséges. Hosszú távon az utat célszerű lenne terveztetni, a jövőben ki kell szélesíteni, erre tervezői árajánlatot kérünk, hogy tájékozódjunk a várható előkészítési költségekről.*

**Ferencz Gyula képviselő-testületi tag**

* elmondja, hogy a Bástya utca 20-24 között kettő világítótest nem világit, kéri ezek javítását.

*A közvilágítási hibát lejelentettük a karbantartó felé.*

Körmend, 2017. február 16.

Forró Szilvia irodavezető s.k. Sövegjártó Zoltán intézményvezető s.k